Il-Partit Demokratiku jinsisti li d-deċiżjonijiet li ħa l-Gvern f'din is-sena skolastika iktar ħolqu problemi milli taw soluzzjonijiet L-Assoċjazzjoni tal-Istaff Akkademiku tal-Università (UMASA) sostniet li għandha tħassib serju fuq l-iżviluppi riċenti fil-proposti fl-Att dwar l-Edukazzjoni. "Partikolarment il-proposta li l-warrants tal-għalliema ma jibqgħux permanenti u nuqqas ta' parametri ċari illi permezz tagħha jkunu ċari kif tingħata warrant, huma affarijiet inaċettabbli," sostniet l-UMASA. "Konsultazzjoni xierqa tfisser illi l-opinjonijiet ta' kull min għandu sehem fil-kwistjoni huma mismugħa, mhux imwarrba," saħqet l-UMASA filwaqt li wriet is-solidarjetà tagħha lejn il-Malta Union of Teachers (MUT). Intant dalgħodu wkoll il-Partit Demokratiku (PD) esprima solidarjetà mal-MUT u l-għalliema kollha. "Il-Ministru tal-Edukazzjoni naqas milli jmur jiltaqa' mal-istudenti ġewwa l-Junior College, u minflok għażel li jibgħat lis-Segretrju Parlamentari Clifton Grima biex b’ hekk jaħrab mill-mistoqsijiet tal-ġurnalisti preżenti...mhux talli hekk, talli l-Ministru għamilha ta’ bir-ruħu li n-nuqqas ta’ komunikazzjoni bejnu u l-MUT hu tort tal-union għax hu qatt ma għalaq il-bibien li huma miftuħa għal diskusskoni." "Għal darb'oħra, il-gvern qed joħloq konfużjoni u inċertezza f'wieħed mill-aktar professjonijiet importanti u delikati ta' pajjiżna," sostna l-PD "Qegħdin fil-bidu tas-sena skolastika, u diġa nistgħu naraw li ċertu inizjattivi ta' dan il-gvern ħolqu iktar problemi milli taw soluzzjonijiet. Il-Partit Demokratiku jerġa' jafferma l-pożizzjoni tiegħu ta' appoġġ għall-għalliema kollha u jwiegħed li jkompli jaqbeż u jħares id-drittijiet taċ-ċittadin Malti."